paragraph_text: Prema vjerovanjima, događalo se da bi čitave obitelji i njihove potomke pogodila nečija bačena kletva. Najpoznatija takva predaja je o monegaškoj dinastiji Grimaldi, na čijeg je pretka, Rainiera I. (1267.-o.1314.) bila navodno bačena kletva od strane jedne flamanske žene ili vještice spaljene na lomači. U novije vrijeme se uvriježilo spominjati prokletstvo Kennedyjevih, moćne američke obitelji koja je dala više političkih uglednika, među kojima i američkog predsjednika Johna F. Kennedyja (1917.-1963.), zbog učestalih nesretnih događaja koji su zadesili članove obitelji u zadnjih više od pola stoljeća.